አምቦ የማዕድን ውኃና ኢስት አፍሪካ ቦትሊንግ የተመሠረተባቸውን ክስ ተቃወሙ
በዳዊት እንደሻውአምቦ የማዕድን ውኃ አክሲዮን ማኅበርና ኢስት አፍሪካ ቦትሊንግ አክሲዮን ማኅበር በፌዴራል ሸማቾችና የንግድ ውድድር ባለሥልጣን የተመሠረተባቸው ክስ ውድቅ እንዲደረግ ጠየቁ፡፡ሁለቱ ኩባንያዎች በቀረቡት መቃወሚያና የክስ መልስ፣ ‹‹ባለሥልጣን መሥሪያ ቤቱ የመሠረተው ሕገወጥ የውህደት ስምምነት ወይም የቅንብር ተግባር የመፈጸም ክስ በማስረጃ ያልተደገፈ ነው፤›› ሲሉ ተከራክረዋል፡፡የባለሥልጣኑ ዓቃቤ ሕግ ባቀረበው ክስ፣ ‹‹ሁለቱ ኩባንያዎች ከባለሥልጣኑ መሥሪያ ቤቱ ዕውቅና ውጪ በኢኮኖሚ ላይ አሉታዊ ተፅዕኖ የሚያሳድር ውህደት ጥር 2009 ዓ.ም. አከናውነዋል፤›› ብሏል፡፡  ሁለቱ ኩባንያዎች በተጠቀሰው ጊዜ በአፍሪካ ኢኮኖሚክስ ኮሚሽን መሰባሰቢ አዳራሽ ባደረጉት ስብሰባ፣ ውህደታቸቸውን በቃል እንደገለጹ በክሱ አስታውቋል፡፡የሁለቱ ኩባንያዎች አከፋፋዮች ምርቶቻቸውን አንድ ላይ እንዲይዙ በማድረግ፣ መቀላቀላቸውን የሚያመላክቱ መሰል የሥራ አመራር አቅጣጫዎችን በመስጠት፣ የአንዱን ሠራተኛ ወደ ሌላው በማዘዋወርና የተለያዩ ውሎችን ማድረጋቸውን የባለሥልጣኑ ክስ ያብራራል፡፡‹‹ይህም ውህደት አከፋፋዮች ከገበያ እንዲወጡና ኪሳራ እንዲደርስባቸው አድርጓል፤›› ሲል የባለሥልጣኑ ክስ አክሏል፡፡በዚህ መሠረት ተገቢ ያልሆነ ሕገወጥ ውህደት እንዲቆምና ለጥፋታቸውም ከፍተኛው የቅጣት ጣሪያ እንዲጣልባቸው ጠይቋል፡፡በሌላ በኩል ሁለቱም ተከሳሾች ውህደት ተፈጽሟል ሊያስብል የሚያስችል ነገር አለመኖሩንና ክሱም ውድቅ እንዲደረግ ጠይቀዋል፡፡የመጀመርያ ተከሳሽ ሆኖ የቀረበው ኢስት አፍሪካ ቦትሊንግ ኩባንያ በጠበቃው አቶ ፈቃዱ ጴጥሮስ አማካይነት የመጀመርያ ደረጃ መቃወሚያውን አቅርቧል፡፡በመቃወሚያው ውህደት ወይም ቅንብር መኖርን የሚመለከት የክስ ምክንያት ስሌለ ክሱ ውድቅ እንዲደረግ ጠበቃው ችሎቱን ጠይቀዋል፡፡በተጨማሪ ሁለቱ ተከሳሾች ዝርዝር የክስ መቃወሚያቸውን አቅርበዋል፡፡ ጉዳያቸውን የተመለከተው የንግድና ሸማቾች ችሎት ኢስት አፍሪካ ቦትሊንግ ኩባንያ ባቀረበው የመጀመርያ መቃወሚያ ላይ ብይን ለመስጠት፣ ለነሐሴ 17 ቀን 2009 ዓ.ም. ቀጠሮ ሰጥቷል፡፡  